Predkladacia správa

Dňa 8.11.2000 Európska komisia uverejnila po tretíkrát pravidelné hodnotiace správy o pokroku dosiahnutom kandidátskymi krajinami v procese prípravy na vstup do EÚ. Európska komisia hodnotila Slovensko, ako aj ostatné kandidátske krajiny, na základe plnenia kodanských politických a ekonomických kritérií, schopnosti plniť záväzky vyplývajúce z členstva v Európskej únii, ako aj administratívnej kapacity implementovať acquis communautaire.

Pravidelná hodnotiaca  správa o  Slovensku je veľmi dôležitým politickým, ekonomickým, legislatívnym a inštitucionálnym auditom vývoja  Slovenskej  republiky  vo  vzťahu  k  Európskej  únii  za posledný rok. Európska komisia vo svojej Správe privítala a ocenila celkový pokrok Slovenska a zároveň poukázala na nedostatky v jednotlivých oblastiach. Podľa názoru Európskej komisie bol nedostatočný pokrok dosiahnutý v oblastiach, ako sú posilnenie nezávislosti súdnictva, zlepšovanie postavenia Rómov, reforma verejnej správy, oblasť sociálnej a regionálnej politiky, životné prostredie, poľnohospodárstvo a finančná kontrola.  

Slovensko podľa názoru Európskej komisie pokračuje v plnení politických kritérií pre členstvo v únii, ktorých splnenie prvýkrát potvrdila hodnotiaca správa EK za rok 1999. Slovensko ďalej pokročilo v konsolidácii demokratického systému a v zabezpečení normálneho fungovania jeho inštitúcií. V oblasti posilnenia nezávislosti súdnictva ešte stále nebola uskutočnená kľúčová časť reformy. V boji proti organizovanému zločinu a korupcii je potrebné sústrediť sa na realizovanie zámerov a konceptov do konkrétnych aktivít. Ďalší pokrok bol zaznamenaný v rozvoji prístupov k riešeniu problémov menšín. Pretrváva však rozdiel medzi prijatými politikami a ich implementáciou v praxi. Správa uvádza, že sa omeškáva prijatie zákona o štátnej službe, ako aj dôležité rozhodnutia súvisiace s realizáciou reformy verejnej správy. 

V porovnaní s minuloročnou správou Slovensko dosiahlo najvýraznejší pokrok v oblasti ekonomických kritérií a po prvýkrát bolo označené za štát s fungujúcim trhovým hospodárstvom. Konkrétne sa v Správe uvádza, že „Slovensko môže byť považované za fungujúcu trhovú ekonomiku a bude schopné čeliť konkurenčnému tlaku a trhovým silám v EÚ v strednodobom časovom horizonte za predpokladu, že program štrukturálnych reforiem bude v plnej miere realizovaný a rozšírený o zostávajúce nevyhnutné reformy“. Európska komisia zdôraznila, že v najbližšom období bude pre výsledky makroekonomickej stabilizácie životne dôležitá konsolidácia verejných financií, pokračovanie ich reformy a znižovanie ich deficitu v strednodobom horizonte.
  
Pokiaľ ide o vnútorný trh, Slovensko v značnej miere splnilo stanovené priority. Významný pokrok bol dosiahnutý vo verejnom obstarávaní, finančných službách a slobodnom pohybe kapitálu. Kým v oblasti sociálnej politiky a zamestnanosti, energetiky a spolupráce v oblasti spravodlivosti a vnútorných záležitostí boli čiastočne splnené krátkodobé priority, v prípade poľnohospodárstva boli splnené len v obmedzenom rozsahu. Krátkodobé priority neboli v zásade splnené v oblasti životného prostredia a pri posilňovaní administratívnej a súdnej kapacity. Slovensko dosiahlo pokrok v oblasti prijímania aproximovanej legislatívy v jednotlivých hodnotených oblastiach, avšak už menší pokrok bol dosiahnutý v oblasti implementácie a uplatnenia týchto legislatívnych noriem v praxi. Okrem už spomínaných citlivých oblasti, ako sú nezávislosť súdnictva, zlepšovanie postavenia Rómov, reforma verejnej správy, oblasť sociálnej a regionálnej politiky, životné prostredie, poľnohospodárstvo a finančná kontrola, je potrebné intenzívnejšie sa zamerať na implementáciu aproximovanej legislatívy a na budovanie administratívnych štruktúr, ktoré jej implementáciu majú zabezpečovať.  
 
Hĺbková analýza pripravenosti Slovenska na členstvo v Európskej únii, ktorú podáva Pravidelná hodnotiaca správa, poslúži pri definovaní potrebných krokov v nasledujúcom období. Predkladaný materiál identifikuje problémy v jednotlivých oblastiach prístupového procesu, na ktoré poukazuje Správa Európskej komisie a na ich základe určuje krátkodobé prioritné úlohy na rok 2001, ktorý bude kľúčový z pohľadu hospodárskej aj politickej stability, prijímania a implementácie prioritnej legislatívy a vytvárania nových inštitúcií. 

Materiál predkladajú spoločne podpredseda vlády SR pre európsku integráciu Pavol Hamžík, podpredseda vlády SR pre legislatívu Ľubomír Fogaš a minister zahraničných vecí Eduard Kukan. Hoci sa predkladaný materiál sústreďuje predovšetkým na eurointegračné úlohy legislatívneho charakteru (zákony, nariadenia vlády SR, vyhlášky a výnosy ústredných orgánov štátnej správy), obsahuje aj úlohy nelegislatívneho charakteru (koncepcie) ako aj úlohy súvisiace s budovaním administratívnych kapacít potrebných na implementáciu acquis transponovaného do právneho poriadku Slovenskej republiky. Prioritné úlohy legislatívneho charakteru uvedené v predkladanom materiáli budú premietnuté aj do Plánu legislatívnych úloh vlády SR na rok 2001, čím bude zaručené úzke prepojenie plánovaných legislatívnych zmien s eurointegračným procesom.   

Materiál „Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii zo dňa 8.11.2000“ vychádza z analýzy Pravidelnej správy Európskej komisie, ale i záväzkov v negociačných pozíciach a úloh, rozpracovaných v druhej revidovanej verzii Národného programu pre prijatie acquis communautaire z marca 2000. Materiál sa skladá z dvoch častí.
 
1.	Prvá, textová časť, obsahuje podrobnú analýzu nedostatkov v jednotlivých oblastiach (politické a ekonomické kritériá a 29 negociačných kapitol) a z nich vyplývajúce krátkodobé prioritné úlohy, na ktorých splnenie sa bude potrebné zamerať v roku 2001.
 
2.	V druhej, tabuľkovej časti predkladaného materiálu, sa nachádzajú prioritné úlohy zoradené podľa príslušnosti k jednotlivým negociačným kapitolám, pričom každá úloha má stanovené termíny jednotlivých etáp legislatívneho procesu (predloženie do porady vedenia, doručenie do podateľne Úradu vlády SR, rokovanie Legislatívnej rady vlády SR, rokovanie vlády SR, rokovanie Národnej rady SR a dátum účinnosti). Pre jednotlivé ústredné orgány štátnej správy sú záväzné termíny týkajúce sa porady vedenia, podateľne Úradu vlády SR, rokovania Národnej rady SR a termínu účinnosti. Jednotlivé termíny sú hraničné, tzn. najneskoršie možné termíny, ktoré sú ešte v súlade so záväzkami Slovenskej republiky vyplývajúcimi z Národného programu pre prijatie acquis communautaire 2000 a z jednotlivých negociačných pozícií. Tabuľková časť materiálu poslúži na pravidelné mesačné monitorovanie plnenia prioritných úloh integrácie v roku 2001.

Osobitnou časťou materiálu je návrh uznesenia vlády SR, v ktorom sú vymenované úlohy tak legislatívneho ako aj nelegislatívneho charakteru. V prípade návrhov zákonov a koncepcií sa v návrhu uznesenia uvádza termín doručenia príslušného návrhu zákona/materiálu do podateľne Úradu vlády SR. V prípade nariadení vlády, vyhlášok a výnosov je v návrhu uznesenia uvedený termín účinnosti. Špecifické postavenie majú právne predpisy, ktorých účinnosť sa predpokladá v priebehu prvého polroka 2001 (v prípade nariadení vlády SR v priebehu prvého štvrťroka 2001) a ktorých plnenie je vážne ohrozené. V takýchto prípadoch je v návrhu uznesenia uvedený najneskorší akceptovateľný termín na prerokovanie príslušného právneho predpisu na rokovaní vlády SR. Zvlášť potrebné je poukázať na 4 právne predpisy z oblasti pracovného práva (nový Zákonník práce, zákon o štátnej službe, zákon o verejnej službe, novela zákona č.2/1991 Zb. o kolektívnom vyjednávaní), ktorých prijatím sa má dosiahnuť úplný súlad nášho právneho poriadku v tejto oblasti s acquis communautaire. V prípade týchto právnych noriem je v návrhu uznesenia uvedený posledný možný termín pre ich schválenie vládou SR, ktorý neohrozí ich dátum nadobudnutia účinnosti, resp. v prípade zákonov o štátnej službe a verejnej službe dátum ich prijatia v Národnej rade Slovenskej republiky.     
                      
Materiál sa stane východiskom pre ďalšiu revíziu Národného programu pre prijatie acquis communautaire, ktorá sa pripraví po publikovaní nového Partnerstva pre vstup v prvom štvrťroku 2001. Uznesenie, ktorým sa prijme materiál „Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii zo dňa 8.11.2000“ zároveň zruší uznesenie vlády č. 269/2000 z 20. 4. 2000 k „Správe o nevyhnutnosti prijatia prioritných legislatívnych úloh na rok 2000 z hľadiska plnenia úloh integrácie Slovenskej republiky do Európskej únie“. 

1. január 2004 bol stanovený ako referenčný dátum vstupu Slovenskej republiky a vzhľadom na túto skutočnosť musí Slovenská republika prevziať príslušné acquis communautaire najneskôr k 31.12.2002. Predkladaný materiál si kladie za cieľ zintenzívniť dynamiku procesu preberania acquis communautaire, ktorá je nevyhnutná, pokiaľ má Slovenská republika dodržať termín určený pre prevzatie a implementáciu acquis communautaire.